Vermoorde boer van Alexandria was blindChrisjan van Niekerk (Foto: Verskaf) Twee broers wat vermoedelik verantwoordelik is vir die moord op Chrisjan van Niekerk (71) op ’n plaas buite Alexandria in die Oos-Kaap, is etlike ure daarna deur lede van die gemeenskap en polisie vasgetrek. Van Niekerk se liggaam is Saterdag ná 18:00 in die plaaswinkel op die plaas Nooitgedacht buite Alexandria gekry. Hy was feitlik heeltemal blind. Die spanwerk en die vinnige reaksie van plaaslike boere, gemeenskapslede, die buurtwag, die plaaslike polisie en die Port Elizabeth-polisie se honde-eenheid het daartoe gelei dat die twee broers ŉ paar uur ná die voorval vasgetrek is. Marius Muller, nasionale operasionele koördineerder van AfriForum, sê dié betrokke partye het Saterdagaand onverpoos gewerk om die omgewing te fynkam. “Lede van die plaaslike buurtwag het met hul nagsig-hommeltuig ingespring en gehelp om die verdagtes op te spoor,” sê hy. Die twee broers, onderskeidelik 23 en 16 jaar oud, is Sondag om 08:00 sowat 15 km van die plaas vasgetrek. Hulle sal na verwagting vandeesweek in die Alexandria-landdroshof verskyn op aanklagte van moord. Henry Geldenhuys, adjunkpresident van TLU SA, het gesê die vinnige inhegtenisneming is weereens ’n bewys hoe goeie samewerking op grondvlak vrugte kan afwerp. “Ons wil alle boere en lede van die polisie bedank, wat hul tyd opgeoffer het om die verdagtes vas te trek,” sê Geldenhuys. Maroela Media het vroeër berig een van die gemeenskapslede het Saterdagmiddag op Chrisjan se bebloede liggaam afgekom toe hy benodigdhede by die plaaswinkel wou gaan koop. Die winkel se deur was met die persoon se aankoms oop, hoewel die veiligheidsdeur gesluit was. “Toe niemand op die kliënt se roep reageer nie, het hy by die winkel ingeloer en ’n bebloede hand onder die toonbank sien uitsteek,” vertel Govender. Christine van Niekerk, Chrisjan se skoonsuster, vertel hy is al telkemale in sy winkel aangerand, maar het soontoe gegaan omdat hy dit as sy persoonlike ruimte beskou het. “Hy het ten spyte daarvan nogtans geglo dat God na hom omsien,” vertel Christine. Sy sê dit is nog nie duidelik hoe die persoon in die winkel ingekom het, hoe Chrisjan vermoor is of wat die motief vir die moord was nie. “Chrisjan was ’n familieman. Hy was baie lief vir sy medemens. Sy geloof in God was onwrikbaar,” vertel Christine. Christine sê hoewel Chrisjan gesukkel het om te sien, het hy steeds voluit probeer boer. Hy het ’n beeskudde gehad wat hy self bestuur het. Sy beginjare as boer was gekenmerk deur sy hoender- en groenteboerdery. “Boerdery loop in sy are. Hy was self so lief vir die plaas. Hy het nooit kans gesien om dit ooit te verlaat nie. Hy het altyd gevra: ‘Wat gaan van my word in ’n aftreeoord? Wat sal ek met myself doen? Die plaas is my liefde en my tuiste.’” Christine se kleindogter, Danelle Griesel (20), het in ’n brief aan haar oom Chrisjan geskryf hoe ’n sagte hart hy gehad het en hoe almal hom geken het. Geldenhuys sê veral boere moet meer georganiseerd reageer ten tyde van die Covid-19-pandemie. “Ons glo die Covid-19-pandemie het ’n negatiewe uitwerking op die polisiediens, spesifiek in gevalle waar polisiestasies gesluit word weens positiewe Covid-19-gevalle. Ons moet in ag neem dat dié situasie deur misdadigers en plaasaanvallers uitgebuit kan word omdat polisiemanne nie noodwendig beskikbaar is om misdaad te bekamp nie,” sê Geldenhuys.